钦定古今图书集成/理学汇编/学行典/第173卷 > 季本
## 钦定古今图书集成/理学汇编/学行典/第173卷 > 季本

按《绍兴府志》：“‘季本，字明德，会稽人。少受《春秋》于其兄
本，遂以经名。诸生中，弱冠举于乡，寻丁父母忧，自是
家居者十二年，未尝一日释卷。于书无所不读，每读
一书，必竟其颠末乃已。已而师事新建，获闻致良知’
之旨，乃悉悔其旧学，而一意《六经》，潜心体究。久之，既
浸溢，惧学者骛于空虚，则欲身挽其敝。著书数百万”
言，大都精考索，务实践，以究新建未发之绪。从游者
数百人。时讲学者多以“自然”为宗，而厌拘检，因为《龙
惕说》以反之。大都以龙喻心，以龙之惊惕而主变化，
喻心之主宰。常惺惺，其要归乎自然，而用功则有所
先。间以质诸同志，或然或否，卒自信其说不为动。始
以进士理建宁，务在平反，无成心。及召，谓御史，以言
事谪升沈者二十年，止长沙守。其为政，急大节，略小
嫌，绝不知有世情，卒以是龃龉而归。归二十馀年，家
徒四壁立，借居禅林，以著书谈道为乐。卒之年七十
有九矣。病且革，犹进门人于榻前讲《易》，孳孳如平居
时。其为人表里洞达，无城府，人人乐亲之。殁既十馀
年，而乡人士益思慕不已，相与建祠禹迹寺西林，颜
曰“景贤。”又买田若干亩，以供祭祀。所著书十一种：《庙
制考义》《春秋私考》《读礼疑图》《四书私存》《孔孟图谱》《乐
律纂要》《律吕别书》《蓍法别传》《说理会编》《诗说解颐》《易
学四同》，凡百二十卷，藏祠中。